În școala la care predau condițiile sunt puțin cam precare. Școala este una dintre multele școli cu toalete în curte, unde, pe tot parcursul sezonului rece, apa îngheață. Săracele doamne de serviciu sunt nevoite să curățe după copii în condiții de iarnă, asta implicând și fenomenul prin care ele trebuie să dezghețe anumite zone pentru ca mai apoi să le curățe. Singura toaletă care are apă curentă este cea pentru persoanele cu nevoi speciale. Dar și acolo, iarna, îngheață toată apa în țevi și rezervor.

Așa scrie învățătoarea Alina Poiană de la Școala Gimnazială Răcoasa din județul Vrancea.

Nu știm dacă descrierea va fi considerată suficient de creativă pentru ca toaleta din unitatea vrânceană să primească vreun premiu în bani.

Cu siguranță, însă, scrisorile și fotografiile trimise de învățătoare, profesori și educatoare din toată țara ar trebui să rușineze definitiv partidele politice perindate prin administrațiile locale și centrale în ultimii treizeci de ani.

Dincolo de aspectele discutabile ale concursului Unilever, faptele care rămân duc invariabil către aceeași concluzie: această veritabilă cursă a sărăciei n-ar fi fost posibilă fără largul concurs al politicienilor care au luat decizii referitoare la gestionarea și distribuirea banilor publici.

Nicicând nu e mai vizibil acest simptom al proastei guvernări în educație decât în luna decembrie, când administrațiile locale se întrec în a finanța oferirea de cadouri și dulciuri în grădinițe și școli. Aceleași grădinițe și școli în care grupurile sanitare abia funcționează, iar toaleta e uneori doar o gaură săpată în pământ.

Dacă am avea o singură imagine la dispoziție, capabilă să arate cât toate cuvintele la un loc care e starea învățământului românesc, aceasta ar fi: un primar echipat în Moș care împarte cu bucurie darurile, dar nu dintr-un fotoliu, ci de pe scaunul murdar al toaletei din curtea școlii.

La Liceul Tehnologic Todireni, județul Botoșani, toaletele sunt tot în curte. Atunci când e curat miroase a clor și e multă apă peste tot pentru că a face curățenie într-un astfel de loc înseamnă să arunci o găleată cu apă pe jos și o mână de clorură de var. De hârtie igienică nici nu se pune problema.

Scrisoarea care descrie situația este semnată de Elena Liliana Brașoveanu.

Am contactat-o pe educatoarea din Botoșani pentru a afla cum a ajuns în competiția organizată de Unilever și, mai ales, dacă a primit orice fel de sprijin din partea autorităților locale pentru rezolvarea problemelor de igienă școlară semnalate.

Elena Brașoveanu spune că a aflat de concurs de pe internet. A zis să profite de șansa de a câștiga o toaletă decentă, pentru că nu se știe când și dacă se va mai ivi alta.

Femeia face cereri la primăria din Todireni de patru ani. Nu i-au spus niciodată că nu vor aloca fonduri pentru toaletă, dar nici nu au făcut ceva în acest sens. Dacă nu vor câștiga unul dintre premiile în bani puse la bătaie acum în competiția Unilever, educatoarea va continua să scrie cereri.

“Poate vine Moș Crăciun de la autorități până la urmă. Orice e posibil”, se îmbărbătează femeia.